b'\n_START_ARTICLE_\nPiet Mondrian\n_START_SECTION_\nBiografija\n_START_PARAGRAPH_\nPitas Mondrianas (pilniau, Piteris Kornelis Mondrianas) gim\xc4\x97 1872 m. kovo 7 d. Amersforto mieste Nyderlanduose. Jo t\xc4\x97vas, bendravardis, buvo pie\xc5\xa1\xc4\x97jas m\xc4\x97g\xc4\x97jas ir vadovavo pradinei kalvinist\xc5\xb3 mokyklai Amersforte. Jo d\xc4\x97d\xc4\x97 Fricas Mondrianas buvo peiza\xc5\xbeistu. 1892 \xe2\x88\x92 1897 m. P. Mondrianas mok\xc4\x97si Valstybin\xc4\x97je vaizduojamojo meno akademijoje Amsterdame. Iki 1908 m. nuolat keliaudavo ir tapydavo paj\xc5\xabrio Domburgo miestelyje Zelandijoje. Pirm\xc4\x85 kart\xc4\x85 P. Mondriano k\xc5\xabriniai eksponuoti 1893 m. Utrechte. Jo pirmieji k\xc5\xabriniai buvo nat\xc5\xabralistiniai peiza\xc5\xbeai su oland\xc5\xb3 akademizmo, impresionizmo ir simbolizmo aprai\xc5\xa1komis. 1909 m. \xc4\xafvyko stambi P. Mondriano darb\xc5\xb3 paroda (kartu su Jan Sluijters ir Cornelis Spoor) Amsterdamo miesto muziejuje, jis prisijung\xc4\x97 prie vietos Teosof\xc5\xb3 draugijos. 1909 ir 1910 m. P. Mondrianas eksperimentavo su puantilistine technika, 1911 m. prad\xc4\x97jo tapyti kubistine maniera. Po susipa\xc5\xbeinimo su kubistiniais \xc5\xbd. Brako ir P. Pikaso darbais P. Mondrianas 1912 m. persik\xc4\x97l\xc4\x97 \xc4\xaf Pary\xc5\xbei\xc5\xb3, kur iki 1914 m. i\xc5\xa1vyst\xc4\x97 nuosav\xc4\x85 abstrakcionistin\xc4\x97s dail\xc4\x97s stili\xc5\xb3._NEWLINE_Pirmojo pasaulinio karo metus P. Mondrianas praleido Nyderlanduose. Jo tapybos stilius toliau supaprast\xc4\x97jo iki naudojam\xc5\xb3 tik pagrindini\xc5\xb3 spalv\xc5\xb3 ir papras\xc4\x8diausi\xc5\xb3 geometrini\xc5\xb3 fig\xc5\xabr\xc5\xb3. 1917 m. P. Mondrianas tapo vienu \xe2\x80\x9eDe Stijl\xe2\x80\x9c meninink\xc5\xb3 grup\xc4\x97s steig\xc4\x97j\xc5\xb3, i\xc5\xa1vyst\xc4\x97 taip vadinamos neoplastin\xc4\x97s dail\xc4\x97s koncepcij\xc4\x85. Grup\xc4\x97s nariai Theo van Doesburg, Bart van der Leck ir Georges Vantongerloo toliau prapl\xc4\x97t\xc4\x97 P. Mondriano dail\xc4\x97s supratim\xc4\x85 \xc4\xaf skulpt\xc5\xabros ir architekt\xc5\xabros, pramoninio dizaino sritis. P. Mondrianas publikavo es\xc4\x97 to paties pavadinimo \xc5\xbeurnale \xe2\x80\x9eDe Stijl\xe2\x80\x9c. Menininkai visi\xc5\xa1kai atmet\xc4\x97 bet koki\xc5\xb3 realaus pasaulio objekt\xc5\xb3 vaizdavim\xc4\x85._NEWLINE_1919 m. P. Mondrianas gr\xc4\xaf\xc5\xbeo \xc4\xaf Pary\xc5\xbei\xc5\xb3, eksponavo su grup\xc4\x97s nariais, bet pasitrauk\xc4\x97 i\xc5\xa1 jos apie 1925 m., kai Teo van Dusburgas nusprend\xc4\x97 gr\xc4\x85\xc5\xbeinti \xc4\xaf k\xc5\xabryb\xc4\x85 diagonalius elementus. 1930 m. P. Mondrianas eksponavo su Cercle et Carr\xc3\xa9 grupe ir 1931 m. prisijung\xc4\x97 prie Abstraction-Cr\xc3\xa9ation meninink\xc5\xb3 grup\xc4\x97s. 1938 m. P. Mondrianas persik\xc4\x97l\xc4\x97 \xc4\xaf London\xc4\x85 ir 1940 m. spal\xc4\xaf \xe2\x88\x92 \xc4\xaf Niujork\xc4\x85. Jis prisijung\xc4\x97 prie Amerikos abstrakcionist\xc5\xb3 draugijos, publikavo es\xc4\x97 apie savo neoplasticizmo teorij\xc4\x85. 1942 m. \xc4\xafvyko jo pirmoji personalin\xc4\x97 paroda JAV, Valentine Dudensing galerijoje Niujorke. Dailininko k\xc5\xabryba Niujorke pagyv\xc4\x97jo, jis nebe taip grie\xc5\xbetai laik\xc4\x97si neoplastin\xc4\x97s dail\xc4\x97s princip\xc5\xb3, pavyzd\xc5\xbeiui, \xe2\x80\x9eBrodv\xc4\x97jaus bugi\xe2\x88\x92vugi\xe2\x80\x9c. P. Mondrianas mir\xc4\x97 1944 m. vasario 1 d. Niujorke nuo pneumonijos. Palaidotas Cypress Hills kapin\xc4\x97se.'